‘কৃতিত্ব দেওয়া হয়নি’, ভারত-পাক সংঘর্ষবিরতি নিয়ে আক্ষেপ ট্রাম্পের

ওয়েব ডেস্ক : বার বার দাবি করেছেন, তাঁর কারণেই ভারত-পাকিস্তান সংঘর্ষ (India-Pakistan Conflict) থেমেছে। কিন্তু, মার্কিন প্রেসিডেন্ট ডোনাল্ড ট্রাম্পের (Donald Trump) এই দাবি খারিজ করেছে ভারত। কিন্তু, নিজের এই দাবি বদলাতে নারাজ ট্রাম্প। সোমবার ইজরায়েলের প্রধানমন্ত্রী বেঞ্জামিন নেতানিয়াহুর (Benjamin Netanyahu) সঙ্গে বৈঠক করেছিলেন মার্কিন প্রেসিডেন্ট। কিন্তু সেখানেও তিনি বললেন, এই সংঘর্ষ থামলেও, তাঁকে কোনওরকম কৃতিত্ব দেওয়া হয়নি।

পহেলগামের হামলার বদলা নিতে গত মে মাসে পাকিস্তানে অপারেশন সিঁদুর (Operation Sindoor) চালিয়েছিল ভারত। কিছুদিন এই সংঘর্ষ চলার পর ভারত ও পাকিস্তান সংঘর্ষবিরতিতে রাজি হয়েছিল। আর সেই কৃতিত্ব নিজেই নিয়েছিলেন ট্রাম্প। সঙ্গে জানিয়েছিলেন, বিশ্বে মোট আটটি যুদ্ধ থামিয়েছেন তিনি। এর জন্য তাঁকে নোবেল পুরস্কার দেওয়া উচিত বলেও জানিয়েছিলেন তিনি। কিন্তু তিনি তা পাননি। তবে, নিজের দাবি থেকে একচুলও সরছেন না মার্কিন প্রেসিডেন্ট।

আরও খবর : পুতিনের বাড়িতে হামলার ঘটনায় ‘ক্ষুব্ধ’ ট্রাম্প! কী বললেন?

জানা যাচ্ছে, ইজরায়েলের প্রধানমন্ত্রীর সঙ্গে বৈঠকের সময় ট্রাম্প জানিয়েছেন, “আমি আটটি যুদ্ধ থামিয়েছি। আজারবাইজানের যুদ্ধ থামার পর পুতিন বলেছিলেন, ‘আমি বিশ্বাস করতে পারছি না, যে তুমি সেই যুদ্ধ বন্ধ করেছ, কারণ আমি ১০ বছর ধরে চেষ্টা করছি।’ আর আমি একদিনেই এই যুদ্ধ বন্ধ করে দিয়েছি।”

এই বৈঠকে উপস্থিত ছিলেন মার্কিন বিদেশ সচিব মার্কো রুবিও ও প্রতিরক্ষাসচিব পিটার হাগসেথরা। সেখানেই তিনি, যুদ্ধ থামানো নিয়ে তাঁকে কৃতিত্ব না দেওয়ায় আক্ষেপ প্রকাশ করেছেন। তবে ভারত-পাকিস্তান যুদ্ধ বন্ধ হওয়ার পর থেকেই কৃতিত্বের দাবি করছেন মার্কিন প্রেসিডেন্ট। খোদ প্রধানমন্ত্রী নরেন্দ্র মোদি বলেছেন, দু’দেশের সম্মতিতেই এই সংঘর্ষবিরতি সম্পন্ন হয়েছে। এতে তৃতীয় পক্ষের হাত নেই। কিন্তু তা সত্বেও এখনও এ নিয়ে আক্ষেপ গেল না ট্রাম্পের (Trump)।

দেখুন অন্য খবর :